PATVIRTINTA

 VšĮ Žaslių pirminės sveikatos

priežiūros centro direktoriaus

 2020 m. gegužės 14 d. įsakymu Nr.V- 08

 **PLANINIŲ ASMENS SVEIKATOS PRIEŽIŪROS ODONTOLOGINIŲ PASLAUGŲ ETAPINIO ATNAUJINIMO IR TEIKIMO TVARKA**

1. **BENDROSIOS NUOSTATOS**

1.VŠĮ Žaslių pirminės sveikatos priežiūros centras (toliau tekste – Įstaiga) planinių ambulatorinių asmens sveikatos priežiūros odontologinių paslaugų (toliau tekste – ASPOP) etapinio atnaujinimo ir teikimo planas (toliau tekste – Planas) skirtas saugiam etapiniam odontologinių paslaugų teikimo atnaujinimui Įstaigoje siekiant užtikrinti tinkamą infekcijų kontrolę personalo, pacientų ir aplinkos atžvilgiu ir užkirsti kelią COVID-19 ligos **(**koronaviruso infekcijos) plitimui.

2. Įstaigoje paciento duomenys tvarkomi per ESPBI IS ir užtikrinamas jų atsekamumas ir saugumas..

**II. ĮSTAIGOS INFRASTRUKTŪRA**

3.Maksimalus per dieną Įstaigoje galimų priimti pacientų skaičius nustatomas – 50 proc. maksimalaus per dieną galimo priimti pacientų skaičiaus, o dviejų savaičių laikotarpiu nuo šio sprendimo įsigaliojimo dienos epidemiologinei situacijai šalyje neblogėjant – paslaugų apimtis didinti.

4. Kabinetų, skirtų nuotolinėms konsultacijoms ir tiesioginio kontakto su pacientu konsultacijoms skaičius – 1.

5. Tiesioginio kontakto su pacientu konsultacijos bus vykdomos kabinete:

 Antradienį nuo 8,00 val. iki 16,00 val.

 Ketvirtadienį nuo 8,00 val. iki 12,00 val.

 Penktadienį nuo 8,00 val. iki 15,00 val.

6.Tiesioginio kontakto su pacientu darbo grafikai suformuojami Įstaigos pacientų registracijos žurnale, pacientus priimant kas 1-ą valandą**.**

**7**. Tiesioginio kontakto su pacientu kabineto dezinfekcija atliekama prieš pradedant darbą, po kiekvienos tiesioginio kontakto su pacientu procedūros ir baigus darbą**.**

8. Nuotolinės konsultacijos vykdomos darbo valandomis pagal poreikį.

9. Įstaigoje darbas organizuojamas taip, kad nesusikryžiuotų pacientų srautai**.**

10.Kabinetų ir kitų Įstaigos patalpų, daiktų, įrenginių, paviršių valymas/dezinfekcija vykdomas pagal infekcijų kontrolės reikalavimus nurodytus Lietuvos higienos normoje HN 47-1:2012 „Sveikatos priežiūros įstaigos. Infekcijų kontrolės reikalavimai“, patvirtintoje Lietuvos Respublikos sveikatos apsaugos ministro 2012 m. spalio 19 d. įsakymu Nr. V-946 „Dėl Lietuvos higienos normos HN 47-1:2012 „Sveikatos priežiūros įstaigos. Infekcijų kontrolės reikalavimai“ patvirtinimo“ (toliau – Lietuvos higienos norma HN 47-1:2012 „Sveikatos priežiūros įstaigos. Infekcijų kontrolės reikalavimai“).

11. Įstaiga užtikrina, kad kabinetas ar kita Įstaigos patalpa (ir juose esantys daiktai, įrenginiai, paviršiai) būtų valomi po kiekvieno paciento vizito.

12.Įstaiga užtikrina visų Įstaigos patalpų išvalymą ir dezinfekciją kiekvienos darbo dienos pabaigoje, atsižvelgiant į papildomas rekomendacijas nurodytas Lietuvos Respublikos sveikatos apsaugos ministerijos interneto svetainėje <http://sam.lrv.lt/lt/news/koronavirusas/informacija-sveikatos-prieziuros-specialistams>**.**

**III. PERSONALO DARBO PRINCIPAI**

13. Jeigu Įstaigoje dirbantis asmens sveikatos specialistas dirba ir kitoje asmens sveikatos priežiūros įstaigoje (toliau tekste – ASPĮ), tai, siekiant kryžminės taršos prevencijos, tokio specialisto kiekvienoje ASPĮ, kurioje ASPOP teikia tiesioginio kontakto su pacientu būdu, darbas organizuojamas ciklais. Ciklas suprantamas kaip einamojo mėnesio darbo valandųskaičių apimantis darbo epizodas, nepertraukiamai vykstantis vienoje ASPĮ.

14. Įstaiga užtikrina, kad Įstaigos darbuotojai naudotų asmeninės apsaugos priemones (toliau tekste - AAP) atsižvelgiant į saugumo lygius, nurodytus Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. balandžio 7 d. sprendime Nr. V-754 „Dėl asmeninės apsaugos priemonių naudojimo asmens sveikatos priežiūros įstaigose pagal saugumo lygius“.

14.1. Įstaigoje priimamos pacientų grupės, priskirtinos I – II – III AAP saugumo lygiams.

14.2. Įstaigoje odontologijos kabinete naudojamos AAP III-o saugumo lygio.

 15. Jeigu pacientui, kuriam buvo atliktas tinkamas triažas ir jau apsilankiusiam Įstaigoje, išaiškėja simptomai ar aplinkybės, leidžiantys įtarti COVID-19 ligos) atvejį, pacientas nedelsiant izoliuojamas toje pačioje patalpoje, kviečiama GMP.

 Pacientui išvykus, įstaigoje atliekama pilna dezinfekcija.

 16. Įstaigoje matomoje vietoje įvardintos su COVID-19 situacijos valdymu susietos institucijos ir matomoje vietoje įvardintos su COVID-19 situacijos valdymu susietos institucijos ir jų kontaktai:

16.1. Karštoji viruso linija COVID-19 – 1808;

16.2. Greitoji medicinos pagalba (GMP) – 033 arba 112;

16.3. Nacionalinis visuomenės sveikatos centras tel. +370 618 79984 ir +370 616 94562 (visą parą);

17. Įstaigos darbuotojai darbo pradžioje ir pabaigoje matuojasi kūno temperatūrą, o rezultatus fiksuoja Įstaigos vadovo patvirtintos formos žurnale. Pradedant darbą pildoma darbuotojo epidemiologinė deklaracija.

**IV. PACIENTŲ APTARNAVIMO IR ODONTOLOGINIŲ PASLAUGŲ TEIKIMO PRINCIPAI**

18. Gydytojas odontologas nuotolinės konsultacijos metu atlieka paciento triažą. Jeigu pacientas nepriklauso COVID-19 ligos rizikos grupei, pacientui nenustatoma virusinės kvėpavimo takų ligos simptomų ar aplinkybių, leidžiančių įtarti COVID-19 ligą, ar buvusį kontaktą su sergančiais COVID-19 asmenimis per paskutiniąsias 14 kalendorinių dienų, yra buvusi išvyka į užsienį per paskutiniąsias 14 kalendorinių dienų ir yra medicininių indikacijų kontaktinei konsultacijai, pacientas registruojamas odontologinės paslaugos teikimui**.**

19. Su Pacientais, kurie vyresni nei 60 m. ir (arba) sergantys lėtinėmis ligomis aptariamos galimos rizikos ir įvertinama numatomo gydymo būtinumas ir pirmumo eilė.

20. Pacientų srautų valdymo principai:

20.1. Virusinės infekcijos simptomų turintys pacientai Įstaigoje nepriimami.

20.2. Kiekvienu apsilankymo atveju Įstaiga identifikuoja, ar pacientas neturi virusinės infekcijos simptomų:

20.2.1. telefoninio pokalbio su Įstaigos registratūros darbuotoju metu,

20.2.2. telefoninio pokalbio su Įstaigos gydytoju odontologu metu ,

20.2.3. pacientui atvykus į Įstaigą, prieš pradedant teikti odontologines paslaugas, įstaigos darbuotojas apklausia pacientą, pamatuoja kūno temperatūrą ir pateikia pacientui užpildyti ir pasirašyti paciento apklausos anketą.

21. Pacientui atvykus į Įstaigą, įstaigos darbuotojas:

21.2.1. paprašo pacientą dezinfekuoti rankas dezinfekciniu skysčiu;

21.2.2. įsitikina, ar pacientas dėvi medicininę kaukę ar respiratorių.

22. Įstaiga organizuoja pacientų registraciją tik telefonu ir taip, kad nesusidarytų fizinių pacientų laukimo eilių Įstaigos viduje bei užtikrina, kad prie kabineto durų lauktų ne daugiau kaip 1 pacientas.

23. Pacientams ASPOP teikiamos griežtai jiems paskirtu vizito laiku. Į Įstaigą pacientas (esant būtinybei – ne daugiau kaip vienas lydintis asmuo) įleidžiamas likus ne daugiau nei 10 min. iki paskirto vizito laiko. Laukdami patekimo į Įstaigą pacientai vienas nuo kito privalo laikytis saugaus 2 m. atstumo.

**V. BAIGIAMOSIOS NUOSTATOS**

24. Įstaigoje vykdoma per dieną galimo priimti maksimalaus pacientų skaičiaus stebėsena, vertinama epidemiologinė situacija Įstaigoje ir, jai keičiantis, koreguojamas maksimalus priimamų pacientų skaičius.

25. Duomenys apie per dieną Įstaigoje priimtą maksimalų pacientų skaičių yra kaupiami ir prireikus pateikiami Lietuvos Respublikos sveikatos apsaugos ministerijai, Įstaigos steigėjams ar Nacionaliniam visuomenės sveikatos centrui prie Sveikatos apsaugos ministerijos.

26. Įstaigos vadovas kontroliuoja, kad pacientų priėmimas būtų vykdomas griežtai laikantis suderinto plano.

27. Su planu privalo būti susipažinę ir savo parašu tai patvirtinę visi Įstaigos darbuotojai.

28. Įstaigos vadovas privalo užtikrinti, kad darbuotojai būtų aprūpinti AAP atsižvelgiant į saugos lygius.

29. Paslaugų atnaujinimo apimtis nustato Įstaigos vadovas.

30. Tiesioginio kontakto su pacientu konsultacijų teikimo planavimo mastas Įstaigoje mažinamas ne mažiau kaip 50 proc., esant bent vienai iš šių sąlygų:

30.1. šalyje patvirtinta po 50 ar daugiau naujų COVID-19 ligos (koronaviruso infekcijos) atvejų per dieną 3 dienas iš eilės;

 30.2. šalyje patvirtinta 200 ar daugiau naujų COVID-19 ligos (koronaviruso infekcijos) atvejų bent 1 dieną.

31. Pacientą lydinčiam asmeniui taikomi tie patys triažo kriterijai bei infekcijų kontrolės veiksmai, kaip ir pacientui.

32. Už Plano reikalavimų laikymąsi Įstaigos darbuotojai atsako teisės aktų nustatyta tvarka.